**Sveikatingumui skirtas savaitgalis Kaune – prasideda „Sveikatos dienos 2020“**

**Ketvirtąjį vasario savaitgalį į Kauno „Žalgirio“ areną suplūs dešimtys tūkstančių sveikatingumo, fizinio aktyvumo, subalansuotos mitybos, gydymo bei reabilitacijos temomis besidominčių Lietuvos ir kaimyninių šalių gyventojų, sveikatos, mitybos ir sporto sričių profesionalų. Vasario 21–23 dienomis didžiausioje šalies arenoje vyks jau dvyliktąjį kartą organizuojama paroda „Sveikatos dienos 2020“.**

„Kasmet organizuojamos parodos tikslas – po vienu stogu susieti kuo įvairesnius, tačiau kiekvienam iš mūsų aktualius sveikatingumo aspektus: fizinį, profesinį, emocinį, socialinį ar net aplinkos poveikio. Dėl šios priežasties, parodoje lankytojai atras gausią, naujausias tendencijas ir tyrimus atliepiančių, sveikatai palankių paslaugų bei gaminių pasiūlą, susipažins su gydymo ir reabilitacijos naujienomis, sveikos gyvensenos patarimais, išgirs gausybę aktualių įžvalgų, turės galimybę susipažinti su gydymo srities ekspertais bei panašiame gydymosi ar sveikatingumo kelyje esančiais bendraminčiais“, - sako parodą organizuojančio UAB „Ekspozicijų centras“ vadovas Erikas Piskunovas.

Šių metų renginio programoje – netoli penkiasdešimties skirtingų pranešimų, seminarų bei profesinių konferencijų, nusidrieksiančių per keturias „Žalgirio“ arenos sales. Pranešimus skaitys ir parodos erdvėse lankytojų lauks sveikatos priežiūros, gydymo, reabilitacijos įstaigų ir klinikų atstovai, sveikatinimui ir sveikai gyvensenai skirtų gaminių bei paslaugų teikėjai, sveikatą stiprinančių ir gydymui skirtų preparatų gamintojai bei jų atstovai.

**Išskirtinė sveikatinimo temų programa**

„Džiaugiamės, jog pirmą kartą Kaune bus organizuojamos trečiosios Lietuvos mėgėjų vanojimo varžytuvės „Vantos lapas“, lankytojus stebins profesionalių pirties meistrų pasirodymai. Taip pat parodos metu skirtingų sveikatinimo ir gydymo sričių specialistai lankytojus kvies į tris aukšto lygio profesines konferencijos – „5'i pojūčiai sergant vėžiu: regėjimas – klausa – uoslė – skonis – lytėjimas“, „Profesinė sveikata – darbdavio ar darbuotojo rūpestis?“ bei „Gyvybės mokslai: visuomenei, verslininkui ir tyrėjui“. Renginio šeštadienį lankytojai galės stebėti ir išskirtinį meno terapijos spektaklį „Nenugalėtieji“, pasakojantį stiprias sergančiųjų istorijas bei išgyvenimus“, - sako parodos organizatorius.

Renginio sekmadienį susitikti gerbėjus „Žalgirio“ arenoje kvies ir garsūs šalies sporto bei fizinio aktyvumo motyvatoriai – televizijos laidų vedėja, sportininkė ir „walk15“ programėlės kūrėja Vlada Musvydaitė bei specialiai įrengtoje arenos zonoje gerbėjų lauksiantis atletas ir „Motyvuoti atletai“ įkūrėjas Artur Swan.

„Siekdami įkvėpti daugiau motyvacijos judėti, kartu su programėlės „walk15“ kūrėjais lankytojams iškėlėme „Sveikatos dienos 2020“ žingsnių iššūkį. Nueiti žingsniai parodos metu taps taškais, kuriuos iššūkio dalyviai galės iškeisti į nuolaidas ar išskirtinius, parodos dalyvių stenduose ruošiamus, pasiūlymas. O daugiausiai žingsnių savaitgalio metu programėlėje sukaupę asmenys bus apdovanoti ir specialiais prizais“, - sako „Sveikatos dienos 2020“ organizatorius.

Viso savaitgalio metu lankytojų parodoje lauks ir individualios specialistų konsultacijos, bus galimybė atlikti pažangius sveikatos tyrimus. Norintieji galės prisidėti prie kraujo donorystė akcijos, užpildyti sutikimą organų donoro kortelei gauti, prisidėti prie kitų socialiai reikšmingų iniciatyvų.

Parodos durys atveriamos jau penktadienį, vasario 21 d., 10 val. Renginio pabaiga – sekmadienį, vasario 23 d. 16 val.

Daugiau informacijos: <http://sd.expo.lt/>